1. ปัจจัยความเสี่ยง

ความเสี่ยงจากการเปลี่ยนแปลงเทคโนโลยี

สินค้าประเภทไดโอด เป็นอุปกรณ์พื้นฐานที่สำคัญในวงจรอิเล็กทรอนิกส์
ที่ใช้ในการผลิตเครื่องใช้ไฟฟ้า คอมพิวเตอร์
และอุปกรณ์อิเล็กทรอนิกส์ทุกชนิดที่มีการเปลี่ยนแปลงทางเทคโนโลยีอยู่ตลอดเวลา
การเปลี่ยนแปลงดังกล่าวส่งผลให้เทคโนโลยีของสารกึ่งตัวนำประเภทไดโอดเปลี่ยนแปลงตาม
โดยการเปลี่ยนแปลงที่เกิดขึ้นส่วนใหญ่จะเป็นเพียงการเปลี่ยนแปลงในส่วนของคุณสมบัติทางไฟฟ้าและรูปทรง

เพื่อให้สามารถตอบสนองความต้องการของลูกค้าได้
บริษัทจึงได้มีการวิจัยและพัฒนาออกแบบผลิตภัณฑ์ใหม่ เพื่อเป็นการพัฒนาผลิตภัณฑ์ในกลุ่มต่างๆ
ทั้งกลุ่มผลิตภัณฑ์ Rectifier Diode, Zener Diode, และ Transient Voltage
Supressor Diode
เพื่อตอบสนองความต้องการในการใช้งานของลูกค้าได้มากกว่าผู้ผลิตรายอื่นๆในต่างประเทศ
เช่นในประเทศไต้หวัน และจีน

นอกจากนี้ การที่บริษัทสามารถผลิต Glass Passivated Processed (GPP) Wafer
ได้เองทำให้บริษัทสามารถรองรับการผลิตได้ทุกรูปทรง
รวมทั้งยังสามารถรองรับการผลิตผลิตภัณฑ์ที่มีลักษณะพิเศษตามความต้องการใช้งานของลูกค้า

ความเสี่ยงจากการพึ่งพิงตัวแทนจำหน่าย

บริษัทจำหน่ายสินค้าผ่าน 2 ช่องทาง ได้แก่ จำหน่ายโดยตรงกับลูกค้า
และจำหน่ายผ่านตัวแทนจำหน่ายของบริษัท โดยบริษัทมียอดขายผ่านตัวแทนจำหน่ายในปี 2550
เท่ากับร้อยละ 71.16 ของยอดขายโดยรวม
บริษัทอาจได้รับผลกระทบด้านรายได้หากบริษัทรายหนึ่งรายใดเลิกเป็นตัวแทนจำหน่ายให้กับบริษัท
อย่างไรก็ตามภายหลังจากที่บริษัทได้แต่งตั้งตัวแทนขายเพิ่มขึ้นในประเทศต่างๆ เช่น อินเดีย
สิงคโปร์ เกาหลี อังกฤษ จีน รวมทั้งการตั้งทีมขายในประเทศ
เพื่อขยายฐานลูกค้าไปสู่อุตสาหกรรมต่างๆ
บริษัทคาดว่าจะได้รับการสั่งซื้อเพิ่มขึ้นจากลูกค้ารายสำคัญๆ ในประเทศ
หลังจากที่บริษัทได้ส่งตัวอย่างสินค้าหลายรายการให้ลูกค้านำไปทดลองใช้แล้ว

ความเสี่ยงจากการแข่งขันด้านราคา

ปัจจุบันผู้ผลิตอุปกรณ์สารกึ่งตัวนำ Diodes
ในประเทศจีนได้เปรียบผู้ผลิตจากประเทศอื่นในเรื่องต้นทุน ค่าแรง และวัตถุดิบที่ถูกกว่า
กลยุทธ์ทางด้านราคาจึงถูกนำมาใช้เป็นปัจจัยในการแข่งขัน
ส่งผลให้ผู้ผลิตหลายรายพยายามลดต้นทุนในการผลิต โดยการลดคุณภาพของวัตถุดิบ
หรือย้ายฐานการผลิตไปยังประเทศที่มีต้นทุนค่าแรงถูกกว่า

สำหรับการทำธุรกิจของบริษัท
บริษัทจะถูกจัดอยู่ในบริษัทผู้ผลิตเพื่อจำหน่ายและอยู่ในตลาดระดับบนที่เน้นในเรื่องคุณภาพเป็นหลัก
ปัจจุบันคู่แข่งที่สำคัญของบริษัทเป็นผู้ผลิตในญี่ปุ่น ฝรั่งเศส สหรัฐอเมริกา
ซึ่งเมื่อเปรียเทียบราคาของคู่แข่งที่มีคุณภาพเท่าเทียมกัน
จะพบว่าสินค้าของบริษัทยังมีราคาถูกกว่าคู่แข่ง

สำหรับผู้ผลิตในประเทศจีน สินค้าของบริษัทยังมีโอกาสในการแข่งขันราคา
เนื่องจากปัจจุบันบริษัทสามารถผลิต Chip สำหรับใช้เป็นวัตถุดิบในการผลิตสินค้าของบริษัท
ซึ่งมีผลดีต่อคุณภาพของสินค้าและเป็นการลดต้นทุนการผลิตและเพิ่มขีดความสามารถในการแข่งขัน

ความเสี่ยงทางด้านสินค้าคงคลัง

บริษัทมีความจำเป็นต้องเก็บสำรองผลิตภัณฑ์หลายรูปแบบและหลายรายการ
รวมทั้งการสำรองวัตถุดิบให้มีปริมาณเพียงพอ ส่งผลให้สินค้าคงคลังของบริษัทมีปริมาณที่ค่อนข้างสูง
โดยมีมูลค่า ณ วันที่ 31 ธันวาคม 2550 เท่ากับ 297.81 ล้านบาท หรือคิดเป็นร้อยละ 42.35
ของมูลค่าสินทรัพย์รวม อย่างไรก็ตามอัตราส่วนการเพิ่มในปี 2550
มีอัตราส่วนการเพิ่มขึ้นน้อยกว่าในปี 2549 ที่ผ่านมา
การสำรองวัตถุดิบและสินค้าคงคลังเพิ่มขึ้นทำให้บริษัทจำเป็นที่จะต้องใช้เงินทุนส่วนหนึ่งเพื่อใช้ในการสำรอง
วัตถุดิบและสินค้าสำเร็จรูป แต่ที่ผ่านมาบริษัทยังไม่เคยประสบปัญหาการขาดสภาพคล่อง

บริษัทมีความจำเป็นที่บริษัทจะต้องสำรองวัตถุดิบและผลิตภัณฑ์ในหลายรูปแบบหลายรายการ
เนื่องจาก:

  1.
  ความจำเป็นในการเก็บสำรองสินค้ากึ่งสำเร็จรูปและสินค้าสำเร็จรูปเพื่อรองรับความต้องการในการใช้

  งานของลูกค้า เพราะในระบบ Logistics สำหรับอุตสาหกรรม Semiconductors
  ในปัจจุบันผู้ผลิตเครื่องใช้ไฟฟ้า คอมพิวเตอร์ ชิ้นส่วนยานยนต์ และสินค้าอิเล็กทรอนิกส์ทุกประเภท
  จะผลักดันต้นทุนในการจัดเก็บดูแล การกระจายสินค้าและวัตถุดิบไปให้กับ Suppliers
  ที่เป็นผู้ผลิตชิ้นส่วนต่างๆที่สำคัญ และสำหรับธุรกิจของบริษัท โดยเป็นผู้ผลิตไดโอด
  บริษัทมีความจำเป็นจะต้องเก็บสำรองสินค้ากึ่งสำเร็จรูปและสินค้าสำเร็จรูปหลากหลายรายการ
  เพื่อรองรับความต้องการในการใช้งานของลูกค้าตามปริมาณการสั่งซื้อในแผนการสั่งซื้อของลูกค้ารายสำคัญ

  2.
  เพื่อสร้างความได้เปรียบในเรื่องเวลาการส่งมอบและเพื่อตอบสนองนโยบายการผลิตสินค้าหลากหลาย

  รายการเพื่อรองรับความต้องการของลูกค้าที่เปลี่ยนแปลงอยู่ตลอดเวลาตามเทคโนโลยี
  และเพื่ออำนวยความสะดวกให้กับลูกค้าที่จะสามารถสั่งซื้อสินค้าหลากหลายรายการ
  โดยไม่แยกซื้อสินค้าจากผู้ผลิตรายอื่น (One Stop Shop)
  บริษัทจำเป็นต้องมีการสำรองวัตถุดิบให้มีปริมาณเพียงพอต่อความต้องการของผู้ผลิต

3.  ลักษณะการสั่งผลิตแบบหลากหลาย Part numbers
    และการเผื่อในการผลิตในเรื่องค่าไฟฟ้าและรูปร่าง + 10%
    อันเป็นการบริหารต้นทุนการผลิตให้มีต้นทุนที่สามารถแข่งขันได้
    มีส่วนทำให้สินค้ากึ่งสำเร็จรูปเพิ่มขึ้น

อย่างไรก็ตามสินค้าของบริษัทได้แก่ Diodes / Wafer / Chips / Dices
ที่เก็บอยู่ในโกดังสินค้าของบริษัทนั้น
บริษัทได้รับทราบความเห็นทางวิชาการจากศูนย์วิจัยอิเล็กทรอนิกส์
สถาบันเทคโนโลยีพระจอมเกล้าเจ้าคุณทหารลาดกระบัง และ
ศูนย์เทคโนโลยีอิเล็กทรอนิกส์และคอมพิวเตอร์แห่งชาติ
สำนักงานพัฒนาวิทยาศาสตร์และเทคโนโลยีแห่งชาติในเรื่องความไม่ล้าสมัย และไม่เสื่อมสภาพ
Diodes / Wafer / Chips / Dices
ที่เก็บอยู่ในโกดังสินค้าของบริษัทจะมีคุณสมบัติทางไฟฟ้าเหมือนเดิม ไม่เสื่อมสภาพ
เพราะเหตุผลทางวิชาการ ดังนี้

1.  อุปกรณ์ไดโอด / Wafer / Chips/ Dices ทั้งหมดนี้ทำจากวัสดุสารกึ่งตัวนำ
    ซึ่งมีจุดหลอมเหลวสูง ตัวอย่างเช่น ซิลิกอนมีจุดหลอมเหลวที่อุณหภูมิ 1416 องศาเซลเซียส
    ดังนั้นการที่จะเกิดการเสียหายเนื่องจากอุณหภูมิในสภาวะที่อยู่ในบรรยากาศของอุณหภูมิห้องจึงเป็นไปได้น้อยมากๆ
    จนถือเสมือนว่าไม่เกิดขึ้น

2.  ลักษณะโครงสร้างของอุปกรณ์ไดโอดนั้นเกิดจากการเจือสารชนิดเอ็นหรือชนิดพี
    (ขึ้นอยู่กับชนิดของฐานรอง) เพื่อสร้างเป็นรอยต่อ พี-เอ็น
    การเจือสารนั้นจะกระทำได้ที่อุณหภูมิสูง (มากกว่า 800 องศาเซลเซียสเท่านั้น)
    ไม่สามารถกระทำได้ที่อุณหภูมิห้องเนื่องจากอะตอมของสารเจือไม่สามารถแพร่ซึมได้

3.  การเปลี่ยนแปลงคุณสมบัติของอุปกรณ์ไดโอด/Wafer/Chips/Dices นั้นเกิดจากสาเหตุหลักคือ
    การแพร่ซึมของสารเจือที่บริเวณรอยต่อ พี-เอ็น
    และหรือที่บริเวณรอยต่อระหว่างสารกึ่งตัวนำกับโลหะที่ใช้ทำขั้ว
    แต่เนื่องจากที่อุณหภูมิห้องอะตอมของสารเจือไม่สามารถแพร่ซึมได้
    จึงสามารถบอกกล่าวได้ว่าที่อุณหภูมิห้องการเสื่อมคุณสมบัติของอุปกรณ์สารกึ่งตัวนำเนื่องจากการแพร่ซึมของสารเจือนั้นสามารถตัดทิ้งได้

4.  การเปลี่ยนแปลงคุณสมบัติของอุปกรณ์ไดโอด/Wafer/Chips/Dices ที่มีขั้วโลหะอยู่นั้น
    อาจจะมีการเสื่อมสภาพเนื่องจากโลหะเอง
    เช่นโลหะที่ใช้ทำขั้วนั้นอาจจะทำปฏิกิริยากับอากาศเกิดเป็นออกไซด์ของโลหะนั้น
    ซึ่งแก้ไขได้โดยบรรจุอยู่ในตัวถัง สร้างชั้นป้องกันหรือเก็บไว้ในที่ที่ไม่มีออกซิเจน
    อีกสาเหตุหนึ่งที่อาจทำให้ขั้วโลหะเสียสภาพไปคือ อุณหภูมิ
    ซึ่งโดยปกติโลหะที่ใช้ทำขั้วที่ติดกับชั้นสารกึ่งตัวนำนั้นไม่สามารถทนอุณหภูมิได้สูงนัก (ต่ำกว่า
    500 องศาเซลเซียส) แต่ที่อุณหภูมิห้องโลหะนี้จะไม่มีการเปลี่ยนแปลงเนื่องจากอุณหภูมิ
    ดังกล่าวได้
    การเสื่อมสภาพของขั้วโลหะนั้นจะไม่เกิดขึ้นถ้าอยู่ที่อุณหภูมิห้องและออกซิเจนไม่สามารถสัมผัสกับโลหะได้

  Si Diode ที่เก็บอยู่ในโกดังสินค้าของบริษัท
  เป็นอุปกรณ์ไม่ล้าสมัยและไม่มีอุปกรณ์อิเล็กทรอนิกส์อื่นใดมาทดแทนได้ เพราะเหตุผลทางวิชาการ
  ดังนี้

1.  เนื่องจาก Diode เป็นอุปกรณ์พื้นฐานสำหรับเครื่องใช้ไฟฟ้า เครื่องมืออิเล็กทรอนิกส์
    และคอมพิวเตอร์ทุกชนิด โดยเฉพาะในส่วนจ่ายไฟซึ่งเปลี่ยนไฟฟ้ากระแสสลับเป็นกระแสตรง
    ซึ่งมีการใช้วงจรดังกล่าวอย่างแพร่หลายมามากกว่า 20 ปี แสดงให้เห็นถึงความสำคัญของ
    Diode ซึ่งไม่มีอุปกรณ์อิเล็กทรอนิกส์อื่นใดมาทดแทนได้
    อีกทั้งยังนับเป็นอุปกรณ์อิเล็กทรอนิกส์ที่ทันสมัยตลอดมา

2.  ถึงแม้เทคโนโลยีการสร้างอุปกรณ์อิเล็กทรอนิกส์
    จะมีการเปลี่ยนแปลงไปอย่างรวดเร็วในปัจจุบัน
    มีการสร้างและปรับปรุงวงจรรวมหลายชนิดมาตลอดเวลา
    แต่อุปกรณ์เหล่านั้นจะมีฟังชั่นการใช้งานเฉพาะทางที่ออกแบบสำหรับควบคุมกลไกที่มีความซับซ้อนมาก
    จึงมีการพัฒนาตลอดเวลา อย่างไรก็ตามในภาคจ่ายยังจำเป็นต้องใช้ Si Diode
    ประกอบร่วมกับวงจรรวมเหล่านี้เหมือนเดิม นอกจากนั้นยังมีการนำไปใช้งานในหน้าที่อื่นๆ
    อีกเช่น การใช้เป็นส่วนป้องกันความเสียหายที่อาจเกิดขึ้นกับวงจรรวม เป็นต้น

3.  ในกรณีที่ต้องใช้กับอุปกรณ์ที่ต้องการกำลังสูง (High Power Devices)
    การเลือกใช้วงจรรวม (Integrated Circuit)
    เพียงลำพังจะไม่สามารถจ่ายกำลังสูงตามที่ต้องการได้ จำเป็นต้องใช้ Si Diode
    ประกอบร่วมในวงจร แต่ถ้าเลือกใช้เทคนิคทางวรจรแทนการใช้ Si Diode
    จะทำให้มีราคาต้นทุนที่สูงกว่าการใช้ Si Diode หลายเท่าตัว และยังก่อให้เกิดปัญหาอื่นๆ
    ตามมาอีก เช่น เกิดความร้อนสะสม เป็นต้น

4.  แม้ในปัจจุบันจะมีการวิจัยเพื่อหาวัสดุใหม่มาทดแทนซิลิคอน (Silicon) เช่น
    แกลเลี่ยมอาเซไนด์ (GaAs) หรือฟิลม์เพชร (Diamond Film) ก็ตาม
    แต่เมื่อเปรียบเทียบกับซิลิคอนแล้ว พบว่ากระบวนการสร้างยังมีความซับซ้อนมากกว่าซิลิคอน
    ทำให้ราคาต้นทุนที่สูงกว่าซิลิคอนมาก
    จึงยังไม่เหมาะสมที่จะนำวัสดุใหม่เหล่านั้นไปใช้ในการผลิต Diode แทนซิลิคอนในเชิงพาณิชย์

ถึงแม้ว่าสินค้าของบริษัท ได้แก่ Diodes / Wafer / Chips / Dices
ที่เก็บอยู่ในโกดังสินค้าของบริษัทนั้นจะมีคุณสมบัติทางไฟฟ้าเหมือนเดิม ไม่เสื่อมสภาพ ไม่มีการล้าสมัย
และไม่มีอุปกรณ์อิเล็กทรอนิกส์อื่นใดมาทดแทนได้
บริษัทก็ได้มีมาตรการในการจัดการสินค้าคงเหลือดังนี้ :

1.  จัดทำ Stock Excess List สำหรับสินค้าสำเร็จรูปเพื่อนำไปจำหน่าย

2.  นำสินค้ากึ่งสำเร็จรูป มาตรวจเช็คค่าไฟฟ้า ตาม Parameter
    ของสินค้ามาตรฐานทั่วไปในอุตสาหกรรม

  Semiconductors เพื่อจำหน่ายให้กับลูกค้าทั่วไป

3.  ตั้งแต่ ไตรมาสที่ 3/2550 เป็นต้นมา บริษัท ได้แต่งตั้ง Testing Engineer
    เพื่อทำหน้าที่คัดแยกผลิตภัณฑ์ที่เป็นสินค้ามาตรฐานทั่วไป นำมาตรวจสอบคุณสมบัติทางไฟฟ้า ใหม่
    โดยการศึกษาและวิเคราะห์คุณสมบัติที่เหมาะของแต่ละกลุ่มผลิตภัณฑ์ เพื่อนำไปจำหน่ายให้ได้ทุก
    lot ซึ่งจะเป็นการลดสินค้ากึ่งสำเร็จรูปที่เกิดขึ้นในระหว่างการผลิตให้น้อยลง
    และจะสามารถลดสินค้าสำเร็จรูปคงเหลือให้ลดลง

  4. ในกระบวนการวางแผนการผลิตสินค้าตามคำสั่งซื้อของลูกค้า
  จะพิจารณาก่อนว่ามีสินค้ากึ่งสำเร็จรูปใดบ้างที่อยู่ในสต็อกสินค้าและสามารถที่จะนำไปผลิตสินค้าตามคำสั่งซื้อของลูกค้าได้
  ก็ต้องนำสินค้ากึ่งสำเร็จรูปที่มีอยู่ในสต๊อคสินค้าไปผลิตก่อน

ความเสี่ยงจากอัตราแลกเปลี่ยน

เนื่องจากลักษณะการจำหน่ายสินค้าของบริษัทเป็นการส่งออกประมาณ ร้อยละ 93.41
และบริษัทจะได้รับชำระค่าสินค้าเป็นเงินตราต่างประเทศ ในปี 2550
บริษัทได้รับชำระที่เป็นเงินตราต่างประเทศ เท่ากับ 209,094,241.54 บาท
และเนื่องจากวัตถุดิบที่ใช้ในการผลิต เช่น Raw Wafer, แผ่นตะกั่วบัดกรี ขา (Lead Wire),
หรือขั้วต่อทองแดง (Terminal), ทองแดงแผ่น (Lead Frame), Compound และ Chemical
ส่วนใหญ่เป็นวัตถุดิบที่ต้องนำเข้าจากต่างประเทศและต้องชำระค่าวัตถุดิบเป็นเงินตราต่างประเทศ
ในปี 2550 บริษัทมีมูลค่าการชำระที่เป็นเงินตราต่างประเทศเท่ากับ 151,791,821.02 บาท
ถือเป็นการป้องกันความเสี่ยงโดยธรรมชาติ
แม้จะไม่เป็นการป้องกันความเสี่ยงในเรื่องอัตราแลกเปลี่ยนได้อย่างสมบูรณ์
แต่ก็สามารถช่วยลดความเสี่ยงในเรื่องดังกล่าวได้
และสำหรับกรณีที่บริษัทยังไม่ได้ดำเนินการซื้อขายเงินตราต่างประเทศล่วงหน้า (FWC)
แต่บริษัทก็ได้เปิดบัญชีเงินตราต่างประเทศไว้
รวมทั้งได้รับอนุมัติวงเงินซื้อขายเงินตราต่างประเทศล่วงหน้าจากสถาบันการเงิน
เพื่อการซื้อขายเงินตราต่างประเทศล่วงหน้า
(FWC)ในกรณีที่บริษัทต้องการป้องกันความเสี่ยงจากอัตราแลกเปลี่ยน